钦定古今图书集成/明伦汇编/官常典/第548卷 > 图书编 > 《总督两广军务》
## 钦定古今图书集成/明伦汇编/官常典/第548卷 > 图书编 > 《总督两广军务》

洪武元年，师未下广东、西，命永嘉侯朱亮祖出镇广。
永乐中，广西则都督韩观、山云侯柳溥相继为大帅，
得专征及诛赏，独有文臣督摄之寄。至正统十四年，
苗寇猬起，广东则命侍郎揭稽，广西则命侍郎李棠，
各巡抚之。然二广地势犬牙，贼东西豕突，来往叵测，
而武臣自守便利，不相策应。天子用兵部尚书于谦
言，“命太子太保、左都御史王翱总督两广军务，总兵以下悉听节制，一切便宜从事。”然事已即归，不恒设。
马昂再以提督至，叶盛以巡抚。至成化元年，复命都
督赵辅率大兵讨之。升浙江参政韩雍为佥都御史
赞理军务，然于《制书》特重。雍既平寇，遂命总军务兼
理巡抚。久之，雍以两广土地广远，恐“馀孽复生，重贻
边患。请于朝，愿得文武大臣分理其事。”上命副都陈
濂抚广东，佥都张鹏抚广西，而雍专治军。寻以忧去。
五年复起雍以右都御史总督兼巡抚。于梧州开设
总府，居中调度。两广副总兵、参将而下，悉听节制。而
两广巡抚不复设，仍统于总督。正德十一年改　督
为提督。嘉靖四十五年因广东寇发，遥制不便。兵部
题准：“总督军务，止抚广西，于广东另设巡抚。”至隆庆
四年，改总督闽广，兼理粮饷；巡抚广东，于广西另设
巡抚。